รัฐไม่ต้องจ่ายค่าโง่ ศาล ปค.กลางเพิกถอน-คำชี้ขาดชดใช้คดีคลองด่าน 9 พันล้าน 
เมื่อวันที่ 7 มี.ค. ผู้สื่อข่าวรายงานว่า ศาลปกครองกลางได้มีคำพิพากษาเมื่อวันที่ 6 มี.ค.2561 ให้เพิกถอนคำชี้ขาดของคณะอนุญาโตตุลาการที่ให้กรมควบคุมมลพิษชดใช้ค่าเสียหายในโครงการก่อสร้างบ่อบำบัดน้ำเสียคลองด่าน จ.สมุทรปราการ จำนวนกว่า 9 พันล้านบาท ให้กับ 6 บริษัทร่วมค้าเอ็นวีพีเอสเคจี ซึ่งมีบริษัทวิจิตรภัณฑ์ก่อสร้าง เป็นแกนนำ,โดยศาลเห็นว่าพฤติกรรมการทุจริตเอื้อประโยชน์ ให้ใช้ที่ดินของบริษัทคลองด่านมารีน แอนด์ฟิชเชอรี่ จำกัด บริษัทในเครือการก่อสร้างโครงการและเอื้อประโยชน์ให้แก่กิจการร่วมค้าเอ็นวีพีเอสเคจี ให้ได้รับคัดเลือกเข้าทำสัญญาโครงการกับกรมควบคุมมลพิษ รวมทั้งให้ผ่านคุณสมบัติในการประกวดราคาและเพิ่มวงเงินงบประมาณ ก่อสร้างโครงการโดยไม่ชอบด้วยกฎหมาย ของนายปกิต กิระวานิช อดีตอธิบดีกรมควบคุมมลพิษ นายศิริธัญญ์ ไพโรจน์พิบูรณ์ อดีตรองอธิบดีกรมควบคุมมลพิษ และนางยุวรี อินนา ผอ.กองจัดการคุณภาพน้ำ เป็นผลทำให้ราชการเกิดความเสียหาย ดังนั้น การลงนามสัญญาของนายปกิต กิระวานิช อดีตอธิบดีกรมควบคุมมลพิษ จึงไม่มีผลผูกพันกรมควบคุมมลพิษ คำชี้ขาดของอนุญาโตตุลาการ ที่ให้กรมควบคุมมลพิษชำระค่าเสียหาย จึงมีเหตุให้เพิกถอนได้ ตามมาตรา 40 วรรค 3 พ.ร.บ. อนุญาโตตุลาการ เนื่องจากการบังคับตามคำชี้ขาดดังกล่าวเป็นการขัดต่อความสงบเรียบร้อยของประชาชน,ทั้งนี้ กรณีคดีดังกล่าวกระทรวงการคลังและกรมควบคุมมลพิษ ได้ยื่นร้องขอให้พิจารณาคดีใหม่ จากที่ก่อนหน้านั้นเมื่อ 21 พ.ย.57 ศาลปกครองสูงสุดมีคำพิพากษาว่าคำชี้ขาดของอนุญาโตตุลาการที่ให้กรมควบคุมมลพิษชดใช้ค่าเสียหายดังกล่าวเป็นการวินิจฉัยชี้ขาดข้อพิพาทที่อยู่ในขอบเขตของสัญญาอนุญาโตตุลาการและไม่เกินคำขอของคู่พิพาทตามมาตรา 37 วรรคสอง พ.ร.บ.อนุญาโตตุลาการ 2545 จึงไม่มีเหตุให้เพิกถอน กรมควบคุมมลพิษจึงต้องจ่ายค่าเสียหายพร้อมดอกเบี้ย โดยคณะรัฐมนตรีเมื่อวันที่ 17 พ.ย. 58 ให้กรมควบคุมมลพิษแบ่งจ่ายค่าเสียหายเป็น 3 งวดและเมื่อวันที่ 26 พ.ย.58 ได้จ่ายชำระงวดแรกไปเป็นเงิน 3,174,581,566.04 บาท และ 21,713,855.40 บาท ส่วนงวดถัดๆมายังไม่มีการจ่าย เนื่องจากศาลปกครองได้รับคำร้องขอให้รื้อคดีนี้ไว้พิจารณาวินิจฉัยใหม่และเมื่อวันที่ 14 ก.ย.60 ได้มีคำสั่งงดการบังคับคดีตามคำพิพากษาศาลปกครองสูงสุดที่รัฐต้องจ่ายค่าเสียหายไว้ก่อนจนกว่าคดีที่รื้อขึ้นพิจารณาใหม่นี้จะมีคำพิพากษาถึงที่สุด,ผู้สื่อข่าวรายงานว่าในการอ่านคำพิพากษาวันนี้ มีกลุ่มประชาชนชาวคลองด่าน จ.สมุทรปราการ ที่คัดค้าน การจ่ายค่าเสียหายในโครงการ มาร่วมฟังคำพิพากษาด้วยและแสดงความดีใจที่ศาลมีคำสั่งดังกล่าว โดยนายเฉลา ทิมทอง แกนนำกลุ่ม กล่าวว่า คำพิพากษาที่ออกมาถือเป็นชัยชนะของประชาชนที่ไม่ต้องนำเงินภาษีที่เสียให้กับรัฐไปจ่ายค่าเสียหายให้เอกชนที่กระทำการทุจริตกับเจ้าหน้าที่รัฐบางราย อย่างไร ก็ตาม อยากเรียกร้องให้รัฐบาลยกเลิกมติ ครม. 17 พ.ย.58 ที่ให้จ่ายเงินค่าเสียหายให้กับเอกชน,ด้านนางสุณี ปิยะพันธุ์พงศ์ อธิบดีกรมควบคุมมลพิษ เปิดเผยหลังศาลปกครองกลางมีคำพิพากษาให้เพิกถอนคำชี้ขาดของคณะอนุญาโตตุลาการที่ให้กรมฯ ชดใช้ค่าเสียหายโครงการก่อสร้างบ่อบำบัดน้ำเสียคลองด่าน จ.สมุทรปราการ จำนวนกว่า 9 พัน ล้านบาทว่า ขณะนี้ถือว่าคดีดังกล่าวยังไม่สิ้นสุด ต้องรอว่ากิจการร่วมค้าเอ็นวีพีเอสเคจี จะอุทธรณ์ต่อศาลปกครองกลางภายใน 30 วันหรือไม่ แต่ถ้าไม่อุทธรณ์ก็ยังมีคดีอื่นที่ยังค้างคาอยู่ในหลายคดีและหลายศาล โดยขณะนี้ คพ. ได้จ่ายเงินชดใช้ค่าเสียหายไปแล้ว 2 งวดแล้ว งวดแรก 3,000 กว่าล้าน งวดที่ 2 จำนวน 2,000 กว่าล้านบาท ตามที่อนุญาโตตุลาการมีคำสั่ง ทั้งนี้หากที่สุดแล้ว คพ.ชนะคดีต้องเรียกเงินที่จ่ายไปทั้งหมดกลับคืนสู่รัฐ,ผู้สื่อข่าวรายงานว่า ในเวลา 09.00 น. วันที่ 7 มี.ค. ศาลแขวงดุสิต ได้นัดฟังคำพิพากษาศาลฎีกาในคดีฉ้อโกงสัญญาโครงการก่อสร้างบ่อบำบัดน้ำเสียคลองด่าน หากผลการตัดสินคดีเป็นไปในทิศทางบวกต่อกรมฯ ก็จะสามารถฟ้องร้องค่าเสียหายในการก่อสร้างทั้งหมดคืนได้.
ศาลปกครองกลางมีคำพิพากษา ให้เพิกถอนคำชี้ขาดของคณะอนุญาโตตุลาการที่ให้กรมควบคุมมลพิษชดใช้ค่าเสียหายในโครงการก่อสร้างบ่อบำบัดน้ำเสียคลองด่าน จ.สมุทรปราการ จำนวนกว่า 9 พันล้านบาท
คดีคลองด่าน,โรงบำบัดน้ำเสียคลองด่าน,ศาลปกครองกลาง,ชดใช้ค่าเสียหาย,กรมควบคุมมลพิษ,ข่าวทั่วไป